钦定古今图书集成/明伦汇编/氏族典/第246卷 > 张荣实
## 钦定古今图书集成/明伦汇编/氏族典/第246卷 > 张荣实

按《元史张荣实传》，“荣实，霸州保定县人。父进，金季封
北平公，守信安城。壬辰岁，率所部兵民降太宗，命为
征行万户，征河南，与金将战，死焉。荣实始以质子入
宿卫，继充征行水军千户。丁酉，改雄州保定新城长
官。庚子，复命统领水军，从世祖南征，驻阳罗渡，宋兵
十万，舟二千迎战，横截江水。帝以荣实习于水，命居”
前列，获宋大船二十，俘二百，斩宋将吕文信。中统元
年，帝即位，录其勋劳，授水军万户，仍以其子颜代为
霸州七处管民万户。三年，李璮叛，荣实从史天泽讨
平之，命镇胶西。至元十一年，从丞相伯颜南征，荣实
以所部军先进，鄂、汉皆降。论功授昭毅大将军，加昭
武大将军。十三年，授同知江西道宣慰使司事，未旬
日，升镇国上将军、福建道宣慰使。十四年，改江东宣
慰使、行省参知政事。十五年，入觐，授湖北道宣慰使、
诸路水军万户。是年，以疾卒，年六十一。子《颜玉珪》。